Ο **Περικλής Παναγ. Καλλιδόπουλος** (Ριζά Χαλκιδικής, 1872 - Αθήνα, 23 Απριλίου 1950) ήταν Έλληνας στρατιωτικός και πολιτικός. Τιμήθηκε με τον τίτλο του *Δίκαιου των Εθνών* για την αντιστασιακή του δράση επί Κατοχής.

Βιογραφία
---------

### Στρατιωτική σταδιοδρομία

Αποφοίτησε από τη Στρατιωτική Σχολή Ευελπίδων και έγινε ανθυπολοχαγός το 1896. Έναν χρόνο μετά πήρε μέρος στον πόλεμο του 1897. Στον πόλεμο του 1913 πολέμησε εναντίον των Βουλγάρων και τραυματίστηκε στη Μάχη του Κιλκίς. Το 1919 έγινε αρχικά φρούραρχος και έπειτα στρατιωτικός διοικητής της Σμύρνης και παντρεύτηκε την Αικατερίνη Φωτιάδου (1899-1986). 

Ανέλαβε τη διοίκηση της 12ης Μεραρχίας του ελληνικού στρατού κατά την εκστρατεία στη Μικρά Ασία το 1921. Στη συνέχεια πήρε μέρος στις επιχειρήσεις στο Αφιόν Καραχισάρ και στον Σαγγάριο, μέχρι την υποχώρηση του ελληνικού στρατού. Αποστρατεύτηκε το 1923.

### Πολιτική και αντιστασιακή δράση

Στην κυβέρνηση του Ελ. Βενιζέλου υπηρέτησε ως υπουργός Γενικός Διοικητής Θεσσαλονίκης από τον Ιούλιο του 1928 ως τον Ιούνιο του 1929.

Κατά την Κατοχή συμμετείχε στην Εθνική Αντίσταση με την σύζυγό του και τον γιο τους Αλέξανδρο (μετέπειτα βουλευτή της ΕΔΑ). Διέθεταν ασύρματο στην οικία τους και ήταν οι σύνδεσμοι μεταξύ πόλεως και ανταρτών, στους οποίους προωθούσαν τους Ισραηλίτες και άλλους που καταδιώκονταν από τα ναζιστικά στρατεύματα κατοχής. Ο ίδιος συνελήφθη από τους Γερμανούς.

Τιμήθηκε με το ανώτατο μετάλλιο του τίτλου του Δίκαιου των Εθνών (the title of the Righteous among the Nations, Yad Washem, Jerusalem) της κυβέρνησης του Ισραήλ, για την διάσωση Εβραίων της Θεσσαλονίκης κατά τη διάρκεια της Ναζιστικής Κατοχής.

Ήταν ιδρυτής και πρόεδρος του Ελληνογαλλικού Συνδέσμου. Ιδρυτικό μέλος του πρώτου Αεραθλητικού Σωματείου στην Ελλάδα το 1930, με την επωνυμία "Ένωση Φίλων Αέρος" που μετονομάστηκε σε Αερολέσχη Θεσσαλονίκης.

Εξελέγη βουλευτής Θεσσαλονίκης το 1924, Χαλκιδικής το 1928 με το Κόμμα Φιλελευθέρων και Θεσσαλονίκης το 1950 με τη Δημοκρατική Παράταξη (κατέλαβε την έδρα, επειδή ο Ιωάννης Σοφιανόπουλος παραιτήθηκε από την έδρα).

Το 1926 πολιτεύτηκε με την Ένωση Φιλελευθέρων λαμβάνοντας 1.256 ψήφους.

### Θάνατος και κηδεία

Πέθανε στην Αθήνα ενώ ήταν εν ενεργεία βουλευτής και κηδεύτηκε με τιμές (προεξάρχοντος του Μητροπολίτη Θεσσαλονίκης Γενναδίου) στο ναό της Αγίας Σοφίας, στη Θεσσαλονίκη.

Βιβλιογραφία
------------

* Λιάνα Αλεξανδρή, ΣΤΡΑΤΗΓΟΣ ΠΕΡΙΚΛΗΣ ΚΑΛΛΙΔΟΠΟΥΛΟΣ Μία οικογένεια, μια ιστορία, Θεσσαλονίκη : [Παναγ. & Αλεξ. Καλλιδόπουλος], 1990.

Παραπομπές
----------

1. ↑  «The Righteous Among the Nations Database» (Αγγλικά)
2. 1 2 3  Μακεδονία, Εκηδεύθη χθες ο βουλευτής Περικλής Καλλιδόπουλος, 25-4-1950.
3. ↑  Η Ιστορία της ΧΙΙ Μεραρχίας και η Θράκη, Νεώτερη Ελληνική Ιστορία, 5-6-2014.
4. ↑  ««Κυβέρνησις Ελευθερίου Βενιζέλου, Από 4.7.1928 έως 7.6.1929»». Γενική Γραμματεία της Κυβέρνησης. Αρχειοθετήθηκε από το πρωτότυπο στις 13 Σεπτεμβρίου 2017. Ανακτήθηκε στις 18 Μαΐου 2016.
5. ↑  «ΑΕΡΟΛΕΣΧΗ ΘΕΣΣΑΛΟΝΙΚΗΣ». Αρχειοθετήθηκε από το πρωτότυπο στις 3 Οκτωβρίου 2018.
6. ↑    Αρχειοθετήθηκε 2018-10-03 στο Wayback Machine.
7. ↑  ΕΚΛΟΓΕΣ 1926 - ΟΙ 2.010 ΠΟΛΙΤΕΥΤΕΣ, Αέρα, 9-5-2012.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **ΕΒΕ**: 57999
* **AA**: 22386

 |

 |